Janusz Walus nie vandag uit op paroolJanusz Walus (Foto: Facebook). Janusz Walus, die 69-jarige Poolse immigrant wat tronkstraf uitdien vir die moord op die voormalige SAKP-leier Chris Hani, is nie vandag (Donderdag) op parool vrygelaat nie. Die departement van korrektiewe dienste het op Twitter bevestig dat Walus vrygelaat sal word sodra ŉ mediese span dit goedkeur. “Volgens ŉ ooreenkoms tussen sy regsverteenwoordigers en die staatsprokureur sal die kwessie van Walus se parool eers afgehandel word nadat die nodige mediese goedkeuring van die mediese span ontvang is,” sê Chrispin Phiri, woordvoerder van die departement. Walus ontvang sedert Dinsdag mediese behandeling nadat ŉ ander gevangene in die tronk hom glo met ŉ skerp voorwerp gesteek het. Maroela Media het vroeër berig die Konstitusionele Hof het verlede maand eindelik aan Walus parool toegestaan ná vele mislukte paroolaansoeke. Intussen is daar groot ongelukkigheid oor Walus se vrylating en het lede van die EFF selfs Donderdag op die N1-noord in Midrand betoog daaroor. Die betogers het ook hul misnoeë oor die uitspraak deur die Konstitusionele Hof te kenne te gee. Die Gautengse premier, Panyaza Lesufi, asook ander senior politici, onder wie minister Aaron Motsoaledi, Cosato en selfs oudpres. Jacob Zuma se dogter, Dudu Zuma, het hul glo by die koor van protes aangesluit in ŉ poging om die vrylating van Walus te stuit. Jaco Mulder, VF Plus se hoofwoordvoerder van justisie en korrektiewe dienste, sê die betogers se optrede kom neer op minagting van die regbank. “Die inkonsekwente reaksie en optrede van die ANC en EFF dui daarop dat hulle die oppergesag van die reg blatant minag en dat politieke vooroordele en verdelende ideologie swaarder weeg,” sê hy.